ועדת הכלכלה, כנסת 24, פרוטוקול מספר 302, 2022-06-30 13:21

מיכאל ביטון: שלום, אנחנו בדיון על הצעת תקנות הגנת הצרכן (מאגר להגבלת פניות שיווקיות), התשפ"ב-2022.

מיכאל ביטון: אנחנו רוצים לשמוע את התיקונים בנוסח, הערות והצבעה.

מיכאל ביטון: בבקשה.

טל פוקס: רק לפני שאנחנו מתחילים, רציתי להגיד שביצענו כל מיני שינויים בנוסח.

טל פוקס: הנוסח המעודכן עלה לאתר של הוועדה.

טל פוקס: רוב התיקונים הם תיקונים נוסחיים.

טל פוקס: יש שני דברים שהם קצת פחות נוסחיים ולכן אני רוצה להגיד אותם מראש עוד לפני שאילנה מהרשות להגנת הצרכן תקריא.

טל פוקס: אחד, זה שעשינו איזשהו פישוט של המועדים של הבדיקה במאגר כדי שכל הנושא הזה יהיה ברור, חד משמעי ואפשר יהיה להשתמש בו בצורה יותר נוחה גם עבור העוסקים וגם עבור הצרכנים.

טל פוקס: הדבר הנוסף, לקחנו את הדברים הטכנולוגיים והפכנו אותם לניטרליים יותר על מנת לאפשר שינויים במהלך הזמן של הטכנולוגיה, שינוי של המערכות הטכנולוגיות ושיפור בעצם של השירות לצרכן עם השתנות של טכנולוגיה.

טל פוקס: זה מבחינת השינויים היותר מהותיים ופחות נוסחיים.

מיכאל ביטון: בואו נעבור להקראה.

מיכאל ביטון: ככל שלמישהו יש התנגדות למשהו בהקראה, הוא יעיר את ההערות רק בתוך הסעיפים שיוקראו.

מיכאל ביטון: אנחנו מקריאים סעיפים 1 עד 3 כרגע.

אילנה מזרחי: טיוטת תקנות הגנת הצרכן (מאגר להגבלת פניות שיווקיות), התשפ"ב-2022 בתוקף סמכותי לפי סעיף 16ב(ה) לחוק הגנת הצרכן, התשמ"א-1981 (להלן – החוק), לאחר התייעצות עם הממונה על הגנת הצרכן והסחר ההוגן לפי סעיף 37(א1) לחוק ובאישור ועדת הכלכלה של הכנסת, אני מתקינה תקנות אלה – מאגר להגבלת פניות שיווקיות: הסעיף בעצם מדבר גם על רישום למאגר וגם על בירור מידע שהוא גם לצרכן וגם לעוסק.

טל פוקס: אילנה, אני מעירה שהורדנו פה פסקה של התמיכה הטכנית.

טל פוקס: זה נכתב לנו לתקנה 5.

טל פוקס: בעצם זה נמחק מפה.

אילנה מזרחי: אתם רוצים הסבר קצר?

מיכאל ביטון: קצר, כן.

אילנה מזרחי: בעצם התקנה הזאת מדברת על היחס של המאגר לצרכנים.

אילנה מזרחי: צרכנים יכולים להירשם בכמה דרכים, גם באמצעות טלפון וגם באופן מקוון, והם יקבלו בסיום הרישום הודעה ממתי הם מוגנים.

אילנה מזרחי: זאת המשמעות של תקנת משנה (ב).

אילנה מזרחי: אם הם ביקשו לרשום מספר טלפון במאגר והוא כבר רשום, הם יקבלו על זה הודעה.

אילנה מזרחי: כנ"ל לגבי מספר שכבר הוסר והם ביקשו להסיר אותו, וכל הדברים האלה בעצם יפורסמו באתר על מנת להנגיש את המידע לצרכנים.

אילנה מזרחי: בתהליך הרישום יש רכיב שהוא רכיב של ווידוא.

אילנה מזרחי: בשביל שאנחנו נוודא שהדברים הם על דעת הצרכן, אם הוא עשה את זה באמצעות טלפון, אז הוא יקבל איזושהי שיחה או פנייה חוזרת שהוא יצטרך לאשר, ואם הוא עשה את זה באופן מקוון, אז הוא יקבל איזשהו קוד שהוא יצטרך להזין.

טל פוקס: זה בעצם בהתאם להוראה בחוק שבעצם מבקשת לוודא באמצעים סבירים, למנוע את רישום את מספר הטלפון של מי שלא מעוניין בכך.

אילנה מזרחי: נכון.

מיכאל ביטון: בואו נקרא גם את 3 ואני אתן למתנגדים לחוק להעיר הערות, אם יש מתנגדים.

טל פוקס: אילנה, אני רק רוצה לציין שפה יש לנו תיקון נוסח מסוים כדי להתאים לנוסח של החוק ולא לחזור עליו.

טל פוקס: זה יהיה משהו דומה, כמו בדיקת מספר טלפון במאגר במטרה לוודא שאינו רשום בהתאם להוראות סעיף 16ג(ג) לחוק.

טל פוקס: תתבצע על ידי עוסק בפרק זמן שלא יעלה על 15 הימים, וכדומה.

אילנה מזרחי: אני חושבת שכל הדברים ברורים, אבל אולי נחדד רק לגבי מה שקראנו עכשיו בסעיף קטן (ו).

אילנה מזרחי: בעצם 16ג(ג) לחוק אומר, ביקש עוסק לפנות לצרכן בפנייה שיווקית, יוודא שמספר הטלפון שאליו הוא מבקש לפנות אינו רשום במאגר.

אילנה מזרחי: הסעיף הזה נועד לתת הגנה לעוסקים ממצב שבו הם ביצעו את הבדיקות בהתאם לנדרש בדין, ונגיד הם ביצעו את הבדיקה ב-5 בחודש והצרכן נרשם ב-6 בחודש, אז כמובן שזה לעניין הזה לא יהווה הפרה והעוסק מהבחינה הזאת יהיה מוגן.

מיכאל ביטון: תודה.

מיכאל ביטון: רק מי שיש לו התנגדות לסעיפים שהוקראו, יכול לדבר עכשיו.

מיכאל ביטון: ועד מנהל העמותה למלחמה בספאם, יש לך התנגדות לסעיפים?

מיכאל ביטון: יוגב עזרא.

יוגב עזרא: שלום, יש כמה הערות.

יוגב עזרא: אחת, האם אפשר יהיה לרשום את הטלפון דרך האזור האישי שיש ב-gov.il?

יוגב עזרא: היום גם ככה לפי חוק דיוור הדיגיטל אני יכול לרשום שם את המספר הנייד שלי, אבל בשביל שאני לא אתן אותו בכמה מקומות שונים, נגיד נתתי שם, האם אפשר יהיה לקחת משם?

מיכאל ביטון: אפשר באזור האישי?

פלג שפיר: שלום, אני המנמ"ר של הרשות.

פלג שפיר: בינתיים אנחנו לא עושים את זה כי המאגר הוא אנונימי.

מיכאל ביטון: אוקיי.

מיכאל ביטון: כן, מה הדבר הבא?

יוגב עזרא: הדבר השני, אדם מאותגר טכנולוגית כמו אנשים קשישים, ההורים שלי, ההורים של אשתי, איך הם נרשמים לזה?

פלג שפיר: יש כמה אופציות.

פלג שפיר: אחת, אנחנו מאוד נעודד שבני משפחה ירשמו את ההורים.

פלג שפיר: שתיים, יש אפשרות להתקשר למוקד הטלפוני שעונה לו נציג וירשום אותו.

אילנה מזרחי: אני מפנה לעניין הזה לתקנה 2(א1), שצרכן יכול להירשם באמצעות מספר טלפון שהרשות תפרסם באתר.

יוגב עזרא: הטלפון הזה יהיה רק בשפה העברית?

עזרא דוקן: אני סמנכ"לית אסדרה של הרשות.

עזרא דוקן: אנחנו נקים מוקד שבו יהיו מספר שפות.

עזרא דוקן: אנחנו מקווים שיהיה לנו גם רוסית, גם ערבית, גם אנגלית וגם עברית.

מיכאל ביטון: תודה על ההבהרות.

מיכאל ביטון: דורון רז, איגוד נותני שירותי סיעוד בישראל, רק אם אתה מתנגד למשהו שהוקרא.

דורון רז: אני יושב-ראש איגוד של נותני שירותי סיעוד בישראל.

דורון רז: אנחנו מטפלים בכ-300,000 זכאי חוק סיעוד שחיים בביתם.

דורון רז: היות וביטוח לאומי שאנשים פונים אליו לקבל זכאות של חוק סיעוד, לא יכול לתת להם תשובה מיידית ולוקח לו מספר שבועות עד שהוא בודק ונותן להם אישור, אנחנו מזה שנים הבענו נכונות ואנחנו נותנים להם שירות שנקרא "טרום חוק".

דורון רז: אני אתן דוגמה.

דורון רז: אנשים מאושפזים בבית חולים והרופא רוצה לשחרר אותם הביתה, אבל הוא אומר, אי אפשר לשחרר אותם בלי טיפול.

דורון רז: ביטוח לאומי צייד את כל מחלקות בתי החולים, את נותני השירותים שנותנים שירותים על פי חוק לזכאי חוק סיעוד, וחתומים על הסכם עם ביטוח לאומי, נותן להם רשימה.

דורון רז: העובדת הסוציאלית או האחות פונה למספר חברות ואומרת, יש לכם את הפלט שעונה על הצרכים שאני צריכה לשחרר מחר חולה?

דורון רז: החברה שעונה, "יש לי".

דורון רז: היא מפנה אותם אליי ואנחנו נותנים לו למוחרת בבוקר טיפול.

מיכאל ביטון: דורון, תגיע לתיקונים מסעיף 1 עד 3, מה המשפט שאתה רוצה לתקן.

דורון רז: אני מבקש להחריג את שירותי הסיעוד האלה.

מיכאל ביטון: היה דיון על החרגת שירותי סיעוד?

אילנה מזרחי: לנו היה דיון יחד עם המוסד לביטוח לאומי ועם נציגי האיגוד.

אילנה מזרחי: דורון היה ביניהם.

אילנה מזרחי: אנחנו מנסים למצוא איזה שהן דרכים להבין איפה הקושי ולסייע, אבל אני מציינת בפני הוועדה שאלה סוגיות שהן פחות קשורות לתקנות והן יותר קשורות לתיקון 61 לחוק שהוא כבר עבר.

מיכאל ביטון: ויש לנו סעיף חריגים בחוק.

אילנה מזרחי: יש.

מיכאל ביטון: ואם תבחרו, אתם תוכלו להכניס אותם.

מיכאל ביטון: הוועדה רושמת לפניה שיהיה דיון מעמיק על האפשרות להחריג שירותי סיעוד כדי שהגיל השלישי לא יפגע בשם ההגנה שאנחנו מנסים - - - , לא יהיה זמין עבורו שירות סיעוד, ותבדקו אם אכן יש לקונה והאם זה דורש החרגה.

מיכאל ביטון: הסמכויות מוקנות לכם בתקנות להחריג את מי שתבחרו.

דורון רז: אנחנו תומכים בהגנה על הקשישים.

דורון רז: אנחנו חושבים שלא הייתה כוונת המחוקק לפגוע בהם שלא יוכלו לקבל טיפול מיידי.

אילנה מזרחי: אני מבקשת לציין בפני הוועדה שרשימת הסייגים שקבועים בתוספת השישית לחוק הגנת הצרכן, מדברים על סיטואציות ולא מחריגים עוסק מסוג מסוים כזה או אחר, ואנחנו מנסים במסגרת אותם הסדרים שקבועים בסייגים לנסות לסייע לביטוח הלאומי ולאותן חברות לראות איך מעגנים את הדברים בטפסים.

מיכאל ביטון: תודה.

מיכאל ביטון: יש עוד אנשים שמתנגדים לחוק, שרוצים להשמיע את קולם?

מיכאל ביטון: תודה.

מיכאל ביטון: אנחנו נצביע בסוף על הכול.

מיכאל ביטון: נא להקריא סעיפים 4 עד הסוף.

אילנה מזרחי: זה בעצם הסעיף שמדבר על בירור המידע הן מצד העוסקים והן מצד הצרכנים.

טל פוקס: אילנה, רק תגידי במילה.

טל פוקס: מדובר על מידע שהוא בעצם מאפשר?

אילנה מזרחי: מדובר בעצם על מתן אפשרות לצרכן לראות מתי הוא נרשם במאגר או מתי הוא הסיר, ולעוסק לראות מתי ביצעתי בדיקה במאגר ואיזה מספרים בדקתי, באיזה מועדים.

טל פוקס: זאת אומרת שאם הצרכן רוצה לדעת אם במועד מסוים הוא כבר אמור להפסיק לקבל פניות, הוא יוכל לבדוק את זה?

אילנה מזרחי: נכון.

טל פוקס: וכנ"ל עוסק.

טל פוקס: אם הוא רוצה לדעת אם בתאריך מסוים הוא פנה, האם בעצם הוא בדק במועד הרלוונטי, הוא יוכל לבדוק את זה מול מאגר.

טל פוקס: זאת המטרה.

אילנה מזרחי: נכון.

אילנה מזרחי: בתקנה 1 בעצם הורדנו את התמיכה הטכנית, היא נכנסה לכאן, והכול מפורסם באתר בשביל כמובן להנגיש את המידע גם לעוסקים וגם לצרכנים.

אילנה מזרחי: אנחנו רוצים לציין שמבחינתנו המאגר מתחיל לפעול ב-1 בנובמבר, כך שהמערכת אמורה להיות בתוקף ויכולה להתחיל את הפעולה.

מיכאל ביטון: תודה.

מיכאל ביטון: האם יש התנגדויות לסעיף 4 עד 6?

מיכאל ביטון: עמוס שוקן, בבקשה.

עמוס שוקן: מבחינתנו זה שינוי מאוד בעייתי בגלל שהדרך שלנו לשמר את המנויים של העיתונים, אפשרות אחת זה לפנות אליהם כולל בשיחת טלפונית לפני תום תקופת מנוי, אם זה מנוי לתקופה מוגדרת ולומר להם, בתאריך כזה וכזה המנוי יגיע לסיומו ואנחנו מציעים לכם להמשיך וכן הלאה, וגם הדרך שלנו לשמר בעצם את מספר המנויים היא במידה רבה להתקשר לאנשים שהיו מנויים על הארץ - - -

מיכאל ביטון: האם אדוני מתייחס לתקנות או לחוק?

מיכאל ביטון: פה אנחנו מאשרים את התקנות, לא את החוק.

מיכאל ביטון: רק לסעיפים שהקראנו, 1 עד 6 בנוסח שהוצג כאן.

עמוס שוקן: אני לא יודע לענות לך כי החוק והתקנות לא לנגד עיניי.

מיכאל ביטון: אנחנו מאשרים פה את התקנות, סעיפים 1 עד 6.

מיכאל ביטון: את המהות של החוק לא מאשרים פה, הוא כבר בתוקף החוק הזה.

עמוס שוקן: החוק לא נכנס לתוקף?

מיכאל ביטון: נכנס לתוקף והתקנות הן היישום של החוק.

מיכאל ביטון: אנחנו לא דנים בחוק ולא מצביעים עליו עכשיו, רק על התקנות, והתקנות הוקראו פה מ-1 עד 6, אז אם יש התייחסות לסעיפים האלה ספציפית או התנגדות או הצעת תיקון, אפשר לשמוע את הדברים.

עמוס שוקן: השאלה שלי היא אל מנסחי החוק.

עמוס שוקן: אנחנו נוהגים לחזור אל מנויים של העיתון שלנו שהפסיקו בשלב מסוים.

עמוס שוקן: הם מרכיבים את רשימת האנשים שאליהם אנחנו רוצים לפנות שיחזרו להיות מנויים על העיתון.

עמוס שוקן: בצורה הזאת - - - אנשים שמכירים את המוצר, יודעים מה זה העיתון הזה.

מיכאל ביטון: עמוס, מסבירים פה בזמן שאתה מדבר שאדם שלא נרשם במאגר הזה, אתם יכולים לחזור אליו ולהציע לו לחדש את המנוי, אבל מי שנרשם בחוק הזה ומבקש שלא יפנו אליו, אז זה חל על כולם.

אילנה מזרחי: לחלופין, אני מבקשת להפנות לתוספת השישית, לתיקון 61 לחוק ששם קובע רשימה של חריגים.

אילנה מזרחי: גם צרכן שנרשם במאגר אבל הוא נתן לעוסק מסוים, נגיד במסגרת חברות מועדון, אפשרות ליצור איתו קשר, אז לגבי המספר הזה הוא כן יוכל ליצור קשר.

מיכאל ביטון: אני אגיד את זה במילים פשוטות.

מיכאל ביטון: אם אדם עשה אצלך מנוי ועדיין הוא רשום במאגר "אל תתקשרו אליי" כפי שקוראים לחוק הזה בשם הפופולארי, אז אם הוא נרשם אצלך לקבלת שירות והוא חלק ממועדון שלך, זה מאפשר לכם את הקשר איתו.

מיכאל ביטון: בהחרגה, כל הסכמה מפורשת שהוא נתן למנוי או לקשר עם גוף או ספק שירות לשנה, אז אתה יכול לפנות אליו גם אם הוא חתום על מאגר "אל תתקשרו אליי".

אילנה מזרחי: בעצם לפי הוראות של התוספת השישית לחוק להגנת הצרכן.

עמוס שוקן: אבל אני לא יכול לפנות אל מי שהיה - - -

מיכאל ביטון: אם מישהו היה לך מנוי בתוך אותה שנה, אתה יכול לפנות אליו.

מיכאל ביטון: לאחר השנה אתה לא יכול לפנות אליו, רק אם הוא נרשם במאגר של "אל תתקשרו אליי".

מיכאל ביטון: אם הוא לא נרשם במאגר הזה, אז זה לא חל עליו.

טל פוקס: אני מבקשת לדייק ופשוט להפנות לתוספת השישית.

טל פוקס: זה נכנס שם.

מיכאל ביטון: נכון, אז אנחנו רוצים להפנות אותך לתוספת השישית לחוק, שם הדברים מפורטים ומדויקים וזה מה שקובע ולא ההסבר הפשוט יותר שנתנו כאן.

עמוס שוקן: השאלה היא האם מנוי שהיה מנוי עשר שנים, הפסיק בינואר השנה - - -

מיכאל ביטון: אם בתוך אותה שנה שהוא הפסיק, אתה עדיין יכול לפנות אליו.

מיכאל ביטון: אם עברה שנה והוא במאגר של "אל תתקשרו אליי", כבר לא תוכלו לפנות אליו, ובהתאם לתנאים בתוספת, מה שפשוט היה צריך לגבות אותך בדיון הזה זה הייעוץ המשפטי שלכם ושהחוק יהיה מונח לפניכם וגם התקנות.

מיכאל ביטון: אנחנו פשוט מתייחסים פה למילים כתובות, והדבר הזה נגרע מהדיון.

מיכאל ביטון: אני חושב שזה לא כצעקתה.

מיכאל ביטון: אם מנוי הפסיק אצלך ובחודשים שלאחר מכן מנסים להגיד לו לחזור, נראה לנו שזה לא פוגע בחוק הזה.

מיכאל ביטון: אם מישהו אחרי שנים עזב אתכם וחתם "אל תתקשרו אליי", לפי מה שכתוב בחוק כנראה לא תוכלו לפנות אליו, אבל בטווח מיידי של כמה חודשים, רק מי שהיה לו קשר אתכם של מנוי, או בתוך המנוי הזה כתוב שמותר לכם לפנות אליו.

מיכאל ביטון: זה חלק מההתקשרות שלו אליכם.

אילנה מזרחי: בכפוף למתן הסכמה של הצרכן.

מיכאל ביטון: בכפוף למתן הסכמה של הלקוח.

עמוס שוקן: זאת אומרת, אנחנו צריכים כשאנחנו עושים מנוי עכשיו, גם להכניס להסכם איתו את האפשרות - - -

מיכאל ביטון: שתיצרו איתו קשר.

עמוס שוקן: גם בשלב שהוא - - -

מיכאל ביטון: כן, אתם לא היחידים.

מיכאל ביטון: כל כרטיס מנוי של חנות מחייב אותך להכניס את הטלפון שלו ולהגיד, האם אתה מוכן שיצרו איתך קשר או לא.

עמוס שוקן: אני מבין.

טל פוקס: בשורה התחתונה, זה בעצם עובד לפי החריגים בתוספת השישית לחוק להגנת הצרכן.

טל פוקס: אם בעצם הפנייה עומדת באחת הסיטואציות שמפורטות שם, אז אפשר לפנות, ואם לא, אז בעצם חל הכלל שנקבע בתיקון לחוק ואי אפשר יהיה לפנות לצרכן.

מיכאל ביטון: רק אם הוא נרשם במאגר.

טל פוקס: רק אם הוא נרשם במאגר, כמובן, זה אחד מהתנאים.

עמוס שוקן: סליחה, מה הן - - -

מיכאל ביטון: אנחנו לא יכולים, עמוס, בלי שיהיה לפניכם את החוק.

מיכאל ביטון: אנחנו לא דנים בחוק בכלל, דנים בתקנות.

מיכאל ביטון: בתוספת השישית אתה רואה את החריגים.

מיכאל ביטון: יכול להיות ששם אתם דווקא כן יכולים להיאחז בחריגים הללו.

עמוס שוקן: יש לנו עם מי לדבר?

מיכאל ביטון: לדבר אתם יכולים עם הרשות להגנת הצרכן, אבל עכשיו בתהליך האישור של התקנות אנחנו נצמדים לנוסח שהקראנו פה והערות ישירות לנוסח.

מיכאל ביטון: תודה, עמוס.

מיכאל ביטון: יוגב עזרא, חבר ועד מנהל, העמותה למלחמה בספאם.

יוגב עזרא: יש לי הערה אחת לסעיפים 4 עד 6.

יוגב עזרא: איך אפשר למנוע שעסק לא נקי כפיים, נגיד עסק של נוכלים, לא משתמש במאגר הזה בשביל מספרי הטלפון?

יוגב עזרא: נגיד הוא ישלח למאגר רשימת אקסל של כל מספרי הטלפון האפשריים בארץ שזה 9 מיליון, 10 מיליון, יקבל חזרה את המספרים שלו במאגר וככה הוא ישיג את מה שנמחק לו, שזה מה שכעת במאגר, שזה מספרים אמיתיים, ולאנשים האלה הוא יתקשר ויטריד אותם.

מיכאל ביטון: הרשות, נא להשיב.

אילנה מזרחי: באופן עקרוני אם עוסק מבצע בדיקה כזאת ובוחר במודע להתקשר לצרכנים שכן רשומים במאגר, הוא מפר ואז הוא חשוף לתובענות ייצוגיות ולאכיפה של הרשות.

אילנה מזרחי: זאת הדרך לקחת את ההוראה הזאת ולגרום לזה שעוסקים לא יתנהלו בדרך הזו.

אילנה מזרחי: בסוף עוסק שמתנהל בצורה הזאת, הוא חשוף לאכיפה שלנו, ואני מזכירה שכאן האכיפה היא במדרג הגבוה.

אילנה מזרחי: הוא גם חשוף לתובענות ייצוגיות שזה גם כלי שהוא מאוד מרתיע את העוסקים.

יוגב עזרא: הבעיה היא, אני לא יודע מה השם של העסק.

יוגב עזרא: הוא יגיד לי סתם, לא יודע מה, משה ביטוחים, גדי הלוואות.

יוגב עזרא: זה לא שם עסק אמיתי.

יוגב עזרא: אני רוצה להגיש תלונה לרשות להגנת הצרכן כי הוא מתקשר אליי למרות שהמספר שלי במאגר.

יוגב עזרא: אין לי שום דרך בתקנות לדעת מי העסק - - -

מיכאל ביטון: הם ישיבו לך.

פלג שפיר: לגבי העסקים, כל עסק עובר זיהוי, אם זה חברה בע"מ, אם זה עוסק מורשה, אם זה עוסק פטור ואם זה עמותה שעושה שיווק, אז ככה שהם צריכים להזדהות ואנחנו בודקים אם הם קיימים.

פלג שפיר: אם זה בהזדהות לחברות בע"מ, אם זה תהליך מסוים שעוברים עוסקים מורשים, כי אין לנו את המאגר של עוסקים מורשים לבדוק מולו.

פלג שפיר: אותו דבר מול עמותות, אז ככה שעסקים שמתחזים לעסקים, אם הם לא קיימים באמת ופעילים, הם לא יוכלו לבדוק במאגר.

יוגב עזרא: זה השם האמיתי שהוא נותן לך.

יוגב עזרא: לי הוא לא חייב לתת שם אמיתי, הוא יכול סתם לתת לי שם קש.

אילנה מזרחי: אבל הוא נרשם אצלנו.

מיכאל ביטון: לנוכלים אין סוף.

מיכאל ביטון: הנוכלים זה במשטרה.

יוגב עזרא: אני הייתי מבקש להוסיף פה עוד סעיף, שאם יתקשרו לצרכן בניגוד לחוק, אז הוא בהתאם לתקנות יוכל לבקש לקבל את מספר הח"פ, שם אמיתי של העסק כדי להגיש עליו תלונה לרשות להגנת הצרכן, כי כרגע אין לצרכן שום דרך לקבל את המספר הזה.

מיכאל ביטון: זה לא קשור לתקנות האלה.

מיכאל ביטון: תציע לרשות להגנת הצרכן עוד תיקוני חקיקה להגן על צרכנים מפני חברות אנונימיות או נוכלים, והם יחשבו וישקלו לשפר.

מיכאל ביטון: פה אנחנו עוסקים רק בהסדרת המאגר וכו'.

מיכאל ביטון: תודה.

מיכאל ביטון: דרור אורפז, סמנכ"ל שיווק הולמס פלייס, חדרי כושר.

דרור אורפז: רק שאלת הבהרה אחת.

דרור אורפז: אם בן אדם הצטרף למאגר ואחרי שנה הוא הצטרף אליי למועדון ורושם לי שהוא מאשר שנשלח לו - - - והודעות - - -

מיכאל ביטון: שאלה טובה.

מיכאל ביטון: הוא במאגר ונרשם לשירות שוטף ושם הוא חותם שהוא מרשה לפנות אליו בעתיד.

מיכאל ביטון: מה דין המקרה הזה?

אילנה מזרחי: אני רוצה להימנע מלתת ייעוץ משפטי פה לכל סוגיה וסוגיה.

אילנה מזרחי: אני מפנה את כל אלה שכן רוצים - - -

מיכאל ביטון: לא, זה לא טוב לי, אני אסביר לך למה.

מיכאל ביטון: אם זאת הייתה שאלה קנטרנית ולא רלוונטית, הייתי מרשה לך להפנות אותנו לאן שאת רוצה.

מיכאל ביטון: יש פה אלפי עסקים, יש להם קהל מנויים ושותפים וקהלים חוזרים.

מיכאל ביטון: החוק נכנס לתוקף.

מיכאל ביטון: אדם חתם על המאגר ואחרי זה ניגש להולמס פלייס ועשה מנוי אימונים ושם הוא חתם על הסכם איתם שהוא מרשה להם ליצור איתו קשר.

מיכאל ביטון: מה דין המצב הזה?

מיכאל ביטון: זה תשובה עקרונית שרלוונטית להרבה אנשים.

מיכאל ביטון: זה לא להפנות.

מיכאל ביטון: אני רוצה לדעת שהחקיקה סוגרת את זה.

אילנה מזרחי: אנחנו נבדוק.

מיכאל ביטון: אני מחכה.

טל פוקס: אילנה, את רוצה שאני אנסה לענות ותגידו לי אם אני מדייקת?

אילנה מזרחי: לא, אנחנו רק מנסים להבין את הנסיבות שתוארו בפנינו.

אילנה מזרחי: האם השאלה היא לגבי עסקה מתמשכת שבה עוסק פונה לצרכן בתקופת העסקה.

אילנה מזרחי: אם כן, זה נכנס לפרט 2 כמו שהוא מנוי בתוספת השישית.

טל פוקס: רק לגבי שינוי התנאים של העסקה, נכון?

טל פוקס: לא על פנייה שיווקית לגבי עסקה אחרת?

אילנה מזרחי: זה לא רק, זה לרבות.

טל פוקס: אבל יש פה גם החרגה, הוראות פרט זה לא יחולו על פנייה שיווקית לגבי עסקה אחרת או הארכת עסקה קיימת, אלא אם כן ביקש אותה צרכן.

טל פוקס: זאת אומרת, יש בפרט 2 בתוספת השישית את הנסיבות המסוימות שבתוך תקופת המנוי בהן אפשר לפנות לצרכן, ויש גם אפשרות בעצם אם הוא מעוניין, להחתים אותו על הסכמה שתקפה למשך שנה, לקבל פניות שיווקיות.

טל פוקס: זה יכול לבוא או בדרך של הסכמה או בהתאם לפרט 2.

טל פוקס: יש פה ארבעה חריגים שאם זה נכנס בגדר אחד מהם, הפנייה מותרת.

מיכאל ביטון: חברים, האירוע שמוצע כאן הוא לא אירוע איזוטרי.

מיכאל ביטון: המאגר הזה ילך ויגדל והחתומים על המאגר הזה אפילו בלי להיות מודעים, ישכחו שהם חתמו על מאגר שאוסר לפנות אליהם, וניגשים ורוכשים שירותים עתידיים, ובתוך הסכם רכישת השירותים חותמים על סעיף שמותר לפנות אליהם באשר לשירותים האלה בעתיד.

מיכאל ביטון: מה דין המצב הזה כשאדם חתם במפורש לאחר שהוא חתם "אל תתקשרו אליי", וסייג את זה למקרה חדש, ואומר, כן, פה אני מרשה לכם ליצור איתי קשר.

מיכאל ביטון: האם האדם שייצור איתו קשר עובר על עבירה?

אילנה מזרחי: לא, אם העוסק פונה לצרכן שנתן לו הסכמה מפורשת, אז אנחנו נכנסים - - -

מיכאל ביטון: גם לאחר שחתם על "אל תתקשרו אליי".

אילנה מזרחי: כן.

אילנה מזרחי: צרכן שנותן הסכמה מפורשת לחזור אליו בפנייה שיווקית, אז הוא נכנס.

מיכאל ביטון: גם לאחר שחתם על המאגר.

טל פוקס: כן - - -

מיכאל ביטון: אוקיי, אז קיבלת תשובה מפורשת.

דרור אורפז: היא אמרה מקודם שההסכמה היא לשנה.

דרור אורפז: כל שנה אני צריך - - - ?

מיכאל ביטון: החתמה ל-20 שנה היא חוקית?

אילנה מזרחי: לא.

טל פוקס: זה רק בהתאם להוראות החוק.

טל פוקס: זה לא קשור לתקנות.

טל פוקס: זה הוראה שנקבעה בחוק - - -

מיכאל ביטון: אז הוא חייב להחתים אותו כל שנה על האפשרות הזאת.

אילנה מזרחי: ההחתמה שלו יכולה להיות לשנה לכל היותר בכל פעם.

מיכאל ביטון: זה בחוק, זה אפילו לא בתקנות.

מיכאל ביטון: תיערך בהתאם.

טל פוקס: מילה אחת מצד הייעוץ המשפטי לגבי התחילה.

טל פוקס: התחילה שהייתה בנוסח שהועבר לוועדה הייתה תחילה שבעצם מועדה חלף ולכן זה היה רטרואקטיבית.

טל פוקס: היינו צריכים לשנות את מועד התחילה.

טל פוקס: הייעוץ המשפטי הציע לקבוע את זה ב-1 בינואר 2023 כיוון שזה תאריך פשוט וברור שממנו חל ההסדר ואילך, שיהיה ברור לכולם ממתי אנחנו מתחילים, וגם לאור התקופה של הבחירות שאנחנו נכנסים אליה עכשיו, כך שאם יהיה איזשהו שינוי, תהיה בעיה להאריך את ההסדר, לכן חשבנו שזה יהיה הכי פשוט וברור ב-1.1.23.

אילנה מזרחי: הרשות להגנת הצרכן רק רוצה להגיד שאנחנו מבחינתנו, כמו שאנחנו ביקשנו את הארכה, ב-31 באוקטובר אנחנו נהיה מוכנים עם המאגר ומבחינתנו זה - - - ב-1 בנובמבר.

טל פוקס: גם אפשר להתחיל בעצם לפעול עם המאגר.

טל פוקס: פשוט לא יהיה מחייב.

אילנה מזרחי: מבחינתנו אפשר גם שזה יעבור ויעלה.

דניה קאופמן: סליחה, אפשר להתייחס?

מיכאל ביטון: כן.

דניה קאופמן: אני יועצת של השרה מירב כהן.

דניה קאופמן: יכול להיות שאמרת ופספסתי.

דניה קאופמן: למה רוצים לדחות את זה לינואר?

טל פוקס: לא דוחים את זה לינואר.

טל פוקס: התאריך המקורי היה רטרואקטיבי וכמובן שאין פה הצדקה לתחילה רטרואקטיבית.

טל פוקס: אנחנו חשבנו שגם לאור תקופת הבחירות שלא מאפשרת שינויים בזמן אמת אם יידרשו, וגם לאור העובדה שיש יתרון בלהתחיל במועד ברור של תחילת שנה שממנה ואילך חל ההסדר, זה מועד שיכול להיות הרבה יותר פשוט לתחילתו של ההסדר.

דניה קאופמן: אבל אם המאגר חל, צריך את התקנות בשביל שהמאגר יפעל.

טל פוקס: המאגר יכול לפעול.

טל פוקס: הוא לא יהיה מחייב עדיין.

טל פוקס: אם תאריך התחילה הוא ה-1.1.2023, המאגר, אפשר יהיה להתחיל להריץ אותו.

טל פוקס: הוא לא יהיה מחייב מבחינת ההגנות שחלות וכו'.

חי פסח: אבל זה כבר יכול ליצור בלבול אחר, שאנשים יחשבו שהוא כן מחייב והוא לא מחייב.

מיכאל ביטון: לא נורא.

מיכאל ביטון: בסדר, אז כמה חודשים פנו אליהם, אבל יש תאריך תחילה ואפשר להיערך עליו ולאסוף אנשים לתוך המאגר, והתחילה זה היום שנקבע בחוק.

מיכאל ביטון: ירון לוינסון, מנכ"ל רשות ההסתדרות לצרכנות.

ירון לוינסון: אני רק רוצה להגיד שאני מאוד שמח בשם ציבור הצרכנים שסוף סוף החוק הזה קורם עור וגידים עם השלמת התקנות.

ירון לוינסון: יש פה יופי של תקנות שיגנו סוף סוף על צרכנים.

ירון לוינסון: 20 שנה הצרכנים, חלקם סבלו מכל העניין של פניות טלפוניות.

ירון לוינסון: יופי של מאגר, שכל הגורמים התפנו לסגור את העניין.

ירון לוינסון: חשוב מאוד שיהיה פה גם מניעה, שלא יפלו למלכודות צרכניות כמו שבדרך כלל אנחנו מטפלים בנושא אכיפתי אחרי שכבר נפלו.

ירון לוינסון: פה אנחנו מונעים מצרכנים מבוגרים וכו' ליפול למלכודות שיווקיות, ויופי של תקנות.

ירון לוינסון: אני מקווה שלאורך הזמן יהיה פה ושם לשפר כי בטח גם מהצד השני ינסו לאכוף אותן, אבל זה כבר שאלה של זמן, וכל הכבוד לכם.

מיכאל ביטון: תודה.

מיכאל ביטון: אני מסכם ורוצה לברך את שרת הכלכלה כמי שאמונה על התקנות הללו, ועל השותפות שלה עם השרה לשוויון חברתי מירב כהן, משרד שהייתי בו כמה חודשים במשמרת, במילוי מקום עד שהשרה חזרה אליו, ולברך את כל אנשי המקצוע שהכינו גם את החוק וגם את התקנות, ולהודות גם לכנסת וליושב-ראש הכנסת שאיפשר לנו השלמת החקיקה, אישור התקנות בוועדת כלכלה גם ביום של הצבעות, ביום סוער כזה בכנסת.

מיכאל ביטון: כל זה נעשה מתוך הזיהוי שעסקה בו רבות מירב כהן עוד כפעילה חברתית, של ניצול קשישים והחתמתם על הסכמים דרקוניים, ושאיבת עשרות אלפי שקלים ולפעמים מאות אלפי שקלים מאנשים תמימים.

מיכאל ביטון: החוק הזה והתקנות יכולים, ואם ניישם ונעקוב, טיפה להגן ולמנוע את הניצול הזה, ואנחנו עוד נשוב בטח לראות שאכן הדברים כתובים כראוי, מבוצעים כראוי.

מיכאל ביטון: אם יידרשו תיקונים, ועדת הכלכלה תפתח את הדלת לכל תיקון ושיפור גם בחוק וגם בתקנות.

מיכאל ביטון: אנחנו מצביעים על ששת הסעיפים בתקנות כפי שהוקראו עד עכשיו.

מיכאל ביטון: מי בעד הסעיפים?

מיכאל ביטון: מי בעד התקנות כפי שהוקראו?

מיכאל ביטון: אני בעד.

מיכאל ביטון: מי מתנגד?

מיכאל ביטון: מי נמנע?

מיכאל ביטון: אושר

מיכאל ביטון: אין מתנגדים, אין נמנעים.

מיכאל ביטון: התקנות להגנת הצרכן (מאגר להגבלת פניות שיווקיות), התשפ"ב-2022, המכונה "מאגר אל תתקשרו אליי" מאושר ליישום.

מיכאל ביטון: תודה רבה, אני נועל את הישיבה.